日本

**日本國**（；），簡稱**日本**（），係東北亞一個島國，地處太平洋，毗鄰中國、朝鮮半島、俄羅斯等，領土由北海道、本州、四國、九州同六千幾個小島組成。第二次世界大戰後頒布嘅日本國憲法規定日本司法、行政、立法三權分立，天皇得象徵意義，國家大權由內閣總理大臣（首相）同國會掌握。

日本經濟規模排世界第三，只係細過美國、中國，而且人均收入係先進國家水平。舊時佢學咗中國唔少嘢，明治維新後轉而向西方取經。經過好多代人嘅努力，而家佢喺亞洲以至世界政治、經濟同文化上，都有唔少影響力。

## 一般資料
* 國旗：日之丸（白色底，中間有個紅色圓形，代表太陽）。
* 電壓：100V，50Hz（東部）／60Hz（西部）

## 名
由於日本響中國嘅東面，而太陽就響東面升起，所以古人就認為太陽係來自呢個東面嘅地方。日本人叫自己嘅國家做「日本」，係「太陽嘅根」嘅意思。日本有好多種古稱或者異稱，好似自稱嘅**葦原中國**（《古事記》、《日本書紀》）、**水穗國**（《古事記》）、**瑞穗國**（《日本書紀》）、**大八洲國**（《日本書紀》）、**磯輪上秀真國**、**細矛千足國**、**玉垣內國**（《神皇正統記》）、**浦安國**、**藤根國**（《詞林采葉抄》）、**日出處**、**大和國**、**和州**、**大日本帝國**等。中國亦都用過**倭國**、**大倭國**、**倭奴國**、**倭人國**、**扶桑**、**蓬萊**、**東海姬氏國**、**東海女國**、**君子國**、**若木國**、**日東**、**日下**、**烏卯國**、**阿母鄉**、**東瀛**、**東洋**等叫法。

## 歷史
### 歷史分期

* 繩文時代
* 彌生時代（約公元前300─約300)
* 古墳時代（大和時代）（約300─710） 
* 奈良時代（710─794） 
* 平安時代（794─1185）
* 鎌倉時代（1192－1334）
* 南北朝時代（1335－1392）
* 室町時代（1393－1575）
* 戰國時代（1467－1575）
* 安土桃山時代（織豐時代）（1576－1600）
* 江戶時代（德川時代）（1604－1867）
* 明治時代（1868－1911）
* 大正時代（1912－1925）
* 昭和時代（1926－1989）
* 平成時代（1989－2019）
* 令和時代（2019－）

### 古代
秦朝秦始皇派徐福搵長生不老藥，據野史所講佢就係帶咗啲童男童女去到日本。

喺日本神話入面，太陽神天照大神嘅後裔神武天皇响公元前660年建立日本國，做咗天皇。今日嘅考古學證據發現，古代日本除咗原住民之外，其他都係由亞洲搬過嚟嘅各民族融合埋一齊嘅。大約喺公元前一萬年開始，日本進入新石器時期，又可以分做繩文時代同彌生時代。

### 明治時代
1894年，日本吞併朝鮮，又逼朝鮮國王后請求皇軍將清國勢力趕出朝鮮半島。8月1號，日本向清國宣戰，打開咗**[[中日甲午戰爭]]**嘅戰幔。1895年2月，殲滅清國嘅北洋艦隊，4月17號同清政府晌日本馬關簽訂《馬關條約》。

1900年，日本派出咗2.5萬軍隊加入**[[八國聯軍]]**。嗰年8月14號，八國聯軍攻陷北京。

1904年參與日俄戰爭，重贏埋，攞晒俄羅斯帝國响東北地區嘅利益。

### 軍國主義時代
1916年8月13號，關東軍進駐鄭家屯，同奉天廿八師衝突，史稱**鄭家屯事件**。

1928年，日本進攻中國濟南。皇軍晌濟南姦淫擄掠，屠殺中國軍民五千幾人，是為濟南慘案。

第二次世界大戰嗰陣，日本係「**[[軸心國]]**」之一，目的係要喺東亞建立「**大東亞共榮圈**」。

1931年9月18號，關東軍炸咗瀋陽郊外柳條湖嘅「南滿」鐵路，老屈係中國做嘅，起勢咁進攻附近嘅北大營同瀋陽城，是為**[[九一八事變]]**。

1932年3月9號，日軍捧返滿清皇帝愛新覺羅溥儀出返嚟做傀儡皇帝，晌長春成立**[[滿洲國]]**，年號大同。1934年，滿洲國改稱滿洲帝國，改年號康德。

1937年7月7號，關東軍發起**[[蘆溝橋事變]]**（又叫**七七事變**），借口唔見咗個士兵，砲轟蘆溝橋，中國展開咗八年抗戰。嗰年12月，日軍佔領南京，即刻展開屠殺，中國政府估計話日軍殺咗30萬人，史稱南京大屠殺。

1941年12月8號，軍部首領、內閣總理大臣兼內務大臣、陸軍大臣東條英機發動偷襲夏威夷珍珠港嘅軍事暴行。9號，令原本表示中立嘅美國正式向日本宣戰。

1945年8月，美國掟咗兩粒原子彈落日本嘅廣島同長崎，15號，日本宣佈無條件投降，16號，裕仁天皇發放停戰詔書。9月2號，日本嘅外交同軍方代表喺投降書上面簽字，第二次世界大戰正式結束。之後，日本制訂和平憲法，入面嘅第九條就規定咗日本唔可以擁有軍隊。但喺1950年代日本嘅警察部隊逐步發展成一支專守防衛嘅自衛隊。

日軍喺第二次世界大戰嗰陣嘅暴行，令被日本侵略嘅一啲亞洲各國對日本有個幾壞嘅印象。

### 戰後
戰後嘅日本經濟迅速發展，呢段時期就叫「日本戰後經濟奇蹟」。日本喺韓戰後十幾年分別出現神武景氣、岩戶景氣等多次嘅經濟發展高潮。1956年12月18號，日本加入聯合國。1964年，東京成功舉辦奧運會，帶嚟咗奧林匹克景氣，同年日本加入經濟合作與發展組織，國內生產總值重喺其後4年超越英、法，德，成為咗全球第二大經濟體，正式躋身於先進國家之列。

1973年，第一次石油危機爆發，日本經濟增長每年得4%左右，低過六十年代初嘅9%，日本高速經濟成長時期宣告結束，但日本喺世界經濟體中仍然排第二。1990年代初期，日本泡沫經濟崩潰，經濟陷入長期不景氣階段。呢個時期失業攀升，國債同赤字龐大，加上1995年奧姆真理教發動嘅一系列恐怖攻擊同阪神大地震，社會陷入不安。進入21世紀初期，日本經濟透過向新興市場出口，出現小波段復甦嘅伊邪那美景氣，但係2008年發生全球金融海嘯，索尼同豐田呢啲指標性大企業紛紛爆出巨大虧損，被人叫做「失落的二十年」困境。

戰後嘅日本自1955年起長期由自民黨執政，因而出現「55年體制」，直到1993年由於部份自民黨黨員退黨，導致自民黨喺嗰年國會眾議院選舉後暫時冇咗組閣權約10個月，但係短短一年後自民黨同社會黨聯手，借村山富市內閣嘅組建重返執政地位。

2009年，執政共計長達54年嘅自民黨落台，但就嘅短短三年後，由於民主黨施政失當，加上福島核災令日本經濟再次跌落困境，造就自民黨再次上台嘅機會。2012年12月，自民黨攞到壓制性勝利，黨總裁安倍晉三重新上任首相。安倍晉三在任期間推行咗一大堆經濟改革措施，包括推動日圓貶值、實行量化寬鬆等，被稱為「安倍經濟學」，帶動日本產業出口量同國內消費需求攀升，令日本終於可以擺脫長達15年咁耐嘅通縮陰影，亦都令到失業率創6年新低，日經平均指數升到近六年高位。

## 地理

地理上，日本位於北太平洋同日本海之間，中國東北面、朝鮮半島東面、俄羅斯東南面、台灣東北面。主要包括本州、北海道、九州、四國四大島域，再加上三千幾個小島組成，全國面積細過美國嘅加州少少。

而家日本同中國、俄羅斯、南韓呢啲國家有領土爭議，例如釣魚台（日本叫佢做尖閣諸島）。

## 政治
日本係君主立憲國，憲法寫明「主權在民」，而天皇只係「日本國同人民團結嘅象徵」。同世界上多數君主立憲制度一樣，天皇響日本只係得元首嘅名義，並冇任何政治嘅實權。日本內閣總理大臣（首相）由國會選出嚟，天皇任命，作為政府首腦領導內閣。

## 工業
日本係世界上主要嘅生產國，生產技術先進，生產規模亦好廣，工業範疇主要包括汽車、電子儀器、機械、鋼鐵、造船、化工、成衣、食品同埋演藝（譬如動漫同成人電影）。

## 宗教
日本人信奉好多宗教，重要嘅有本土嘅神道敎，崇拜自然，將自然萬物視為神，重有經海路傳入嘅佛敎，呢兩個宗教共佔84%。基督敎曾經有過相當之多嘅信徒，因為葡萄牙嘅天主敎傳敎士喺16世紀嚟到日本，主要響九州一帶宣道。不過經過幕府鎮壓，而家敎徒唔夠三百萬。當代最大嘅日本新宗敎團體係創價學會。

## 名勝名城

* 北海道
** 札幌、函館、知床、富良野、新雪谷（二世古）
* 東京
** 東京鐵塔、芝公園
** 澁谷、原宿、銀座、池袋、新宿、六本木、秋葉原（東京嘅購物中心）
** 臺場、富士電視台、彩虹大橋
* 千葉
** 東京迪士尼樂園(日本最多人嘅樂園)
* 神奈川
** 橫濱、箱根、熱海、鎌倉
* 栃木
** 日光
* 靜岡
** 富士山（全國最高嘅睡火山，海拔3776米）
* 愛知
** 名古屋
* 京都
* 大阪
* 奈良
* 兵庫
** 神戸、姬路城
* 廣島
* 福岡
* 熊本
* 長崎
* 沖繩
* 縱橫交錯嘅鐵路系統（日文：鉄道）

## 大城

日本首都係東京都（通稱東京），亦係世界上最大都市圈。東京都23個區人口去到2012年中大約有900萬人，成個東京都人口大約有1323萬人，用東京都做中心，包埋神奈川縣、埼玉縣、千葉縣嘅首都圈人口有大約3670萬人咁多。日本嘅皇居、國會議事堂、內閣、最高裁判所、各省廳、各國駐日大使館、大企業本部、日本銀行、証券公司、百貨店、報社同電視台都集中響東京。

計埋東京，日本一共有12個城市人口超過咗一百萬，當中除咗川崎市之外，其他全部都係都道府縣廳嘅所在地。

## 運動
1964年東京舉行夏季奧林匹克運動會，係奧運會第一次喺亞洲舉行。

1972年札幌舉行冬季奧林匹克運動會，亦都係第一次喺亞洲舉行嘅冬季奧運會。除咗之外，1998年長野又舉行冬季奧運會。

2002年日本同南韓一齊主辦世界盃，係世界盃第一次喺亞洲舉行，亦係第一次由兩個國家合辦。

日本職業足球聯賽（J-League）自從1993年5月開始啟動，分J1、J2兩級，參賽球會包括鹿島鹿角、名古屋八鯨、F.C.東京、磐田山葉、橫濱水手、清水心跳、浦和紅鑽、大阪櫻花等等，由於歷年嚟吸引咗唔少國腳級嘅球員效力，歷史短短但係已經發展成為東亞地區較為成功嘅職業足球聯賽之一。

而本身起源於日本嘅體育活動包括相撲、柔道、劍道同空手道等等。國內比較受歡迎嘅體育活動就包括足球、棒球、馬拉松等等。

## 交通

日本嘅交通以公路、鐵路同水路為主。各種交通運輸方式嘅技術水平同運輸量都係世界前列——鐵路同航空運量排全球頭三位，港口數量亦都好多，係世界海運大國。首都東京係日本公路、鐵路、水路同航空總樞紐，亦係世界重要嘅航空港同港口。東京地下鐵係世界上流量最大嘅地下鐵系統。日本重係世界上最多地下街嘅國家。

## 文化
### 特色嘢食

* 壽司（鮨、鮓、すし）
* 生魚片（魚生/刺身/沙西米）（さしみ）
* 麵食，包括日式拉麵、日式炒麵、蕎麥麵、烏冬麵、素麵、沖繩麵等等
* 火鍋，包括斯蓋瓦蓋、力士火鍋、砂煲砂煲、石狩鍋、湯豆腐等等
* 京風料理，包括懷石料理、有職料理、精進料理等等
* 日式串燒、爐端燒
* 天麩羅
* 日式咖喱
* 炸豬扒、炸肉串、炸大蝦等
* 鐵板燒
* 日式餃子
* 街頭小食，包括關東煮、御好燒、燒八爪魚丸、團子、糯米粢等等
* 綠茶、玄米茶等

### 衫
和服，日本嘅傳統衫

## 主要天然災害
* 地震
** 1730年北海道地震
** 1896年三陸地震
** 1923年關東地震
** 1994年八戶地震
** 1995年阪神地震
** 2007年能登半島地震、新潟縣中越沖地震
** 2011年日本東北地震
** 2016年熊本地震
** 2024年能登半島地震
* 海嘯
* 颱風
* 雪害

## 註

## 攷

## 睇埋
* 日本皇室

## 出面網頁
; 官方
* 內閣府
* 宮內廳
* 總務省統計局
* 外務省
* 眾議院
* 國會圖書館

; 媒體
* NHK
* 共同社
* 讀賣新聞
* 産経新聞
* The Japan Times
* 中日之窗

; 觀光
* 日本國家旅遊組織
* 日本旅遊資訊-日本呦
* 日本旅遊

; 其他

* 
* 
* 
* 
* 
* 《大英百科全書》日本專題
* Guardian Unlimited—「特別專題：日本」
* ，包括1889年同1946年憲法
* 日本影片-儲存日本當地嘅相關影片